钦定古今图书集成/明伦汇编/氏族典/第208卷 > 曹修古
## 钦定古今图书集成/明伦汇编/氏族典/第208卷 > 曹修古

按《宋史曹修古传》：“修古，字述之，建州建安人。进士起
家，累迁秘书丞，同判饶州。宋绶荐其材，召还，以太常
博士为监察御史。久之，出知歙州，徙南剑州，复为开
封府判官，历殿中侍御史，擢尚书刑部员外郎，知杂
司事，权同判吏部流内铨。未逾月，会太后兄子刘从
德死，录其姻戚至于厮役几八十人。修古与杨偕、郭”
劝、段少连交章论列，太后怒，中书大臣请黜修古知
衢州，太后以为责轻，命削一官，以修古为工部员外
郎、同判杭州。未行，改知兴化军。会赦，复官，卒。修古立
朝慷慨有风节，遇事辄言，无所回挠。无子，以兄子觐
为后。